Tore Linné Eriksen

Tore Linné Eriksen (født 2. mai 1945 på Kolbotn) er en norsk historiker, faglitterær forfatter  og professor i utviklingsstudier ved Høgskolen i Oslo og Akershus.


== Bakgrunn ==
Eriksen er tidligere elev ved Oslo katedralskole i Oslo. Han var en av initiativtakerne til Operasjon Dagsverk i 1964. I 1965/66 var han forlagsredaktør i PAX forlag, og i 1968 var han formann i Det Norske Studentersamfund og redaksjonssekretær i ukeavisa «Orientering». Han har grunnfag statsvitenskap og tok hovedfag i afrikansk historie ved Universitetet i Trondheim (cand.philol.). Han flyttet deretter til Lusaka i Zambia på utredningsoppdrag for SIDA. I 1977 kom han hjem og studerte sosiologi før han ble forsker ved Nordiska Afrikainstitutet i Uppsala. I 1979-1981 var han sjefredaktør for humaniora og samfunnsvitenskap i Universitetsforlaget. Fra 1981 ble han stipendiat ved Norsk utenrikspolitisk institutt (NUPI) og flyttet igjen til Lusaka og arbeidet som stipendiatforsker for NUPI/ UN Institute for Namibia. Fra 1987 arbeidet som forsker for NUPI før han i 1997 ble tilsatt ved Utviklingsstudiet, Høgskolen i Oslo (nå OsloMet-storbyuniversitet), der han var professor fra 2007.  


=== Politisk engasjement ===
Eriksen meldte seg inn i Sosialistisk Venstrepartis forgjenger Sosialistisk Folkeparti i 1961, samme år partiet ble stiftet. Han har hatt en rekke tillitsverv i SV, Nei til EU, Attac, Handelskampanjen, Utviklingsfondet og Fellesrådet for Afrika, og har vært nestleder i det nasjonale Fagrådet for utviklingsstudier.  I mai 2011 meldte han seg ut av SV i protest mot partiets støtte til NATOs bombing av Libya og dets manglende oppfølging av egne standpunkter i miljø- og utviklingspolitikken.Er nå medlem av partiet Rødt. Fra 2012 til 2015 var han styreleder for SUNO-Norge, som ga støtte til en organisasjon i Bangladesh som driver et nettverk av musikkskoler for barn og unge. Han er bokredaktør i Gnist – Marxistisk tidsskrift og bokanmelder i Klassekampen. 


== Bibliografi ==
Det politiske universitet. En bok om studenter og makt (redaktør) (Oslo, Gyldendal, 1969)
Hva er USA-imperialismen? Artikler om De forente staters innenriks- og utenrikspolitikk. (redaktør) (Oslo, Gyldendal, 1970)
The political economy of Namibia (Uppsala, Nordiska Afrikainstitutet, 1989)
Norway and the liberation of Southern Africa (Uppsala, Nordiska Afrikainstitutet, 2000)
Nelson Mandela. Et liv i Kamp mot rasisme og undertrykking (Oslo, Omnipax, 2002)
Det første folkemordet i det tjuende århundret. Namibia 1903-1908 (Oslo, Unipub, 2007)
Globalhistorie 1750-1900. En sammenvevd og delt verden (Oslo, Cappelen Damm Akademisk, 2010)
Utvikling. Innføring i utviklingsstudier (Oslo, Cappelen Damm Akademisk, 2013)
Sør-Afrikas historie. Førkoloniale samfunn, apartheid og frigjøring (Kristiansand, Portal, 2016)
Afrika. Fra de første mennesker til i dag (Cappelen Damm 2019) - ISBN 9788202566326


== Priser ==
1986: The Conover-Porter Award, African Studies Association (USA) for «The Political Economy of Namibia».
1993: Brageprisen for beste norske lærebok, «Norge og Verden, 1850- 1940»
2002: Kultur- og kirkedepartementets fagbokpris for barn og ungdom, for boka «Nelson Mandela – Et liv i kamp mot rasisme og undertrykking».
2008: Høgskolen i Oslos formidlingspris
2010: Historisk Tidsskrift-prisen fra Den norske historiske forening for artikkelen "Folkemord i et komparativt koloniperspektiv: et riss av en fagdebatt".


== Referanser ==